b'\n_START_ARTICLE_\nRaito Marko Aurelijaus statula\n_START_SECTION_\nApie skulpt\xc5\xabr\xc4\x85\n_START_PARAGRAPH_\nRaito Marko Aurelijaus statula gal\xc4\x97jo b\xc5\xabti sukurta 176 m. jo pergal\xc4\x97s prie\xc5\xa1 german\xc5\xb3 gentis proga arba 180 m. i\xc5\xa1kart po imperatoriaus mirties. Statula yra vienintel\xc4\x97 i\xc5\xa1likusi raito Romos imperatoriaus (ar kito veik\xc4\x97jo) statula, nes visos kitos buvo i\xc5\xa1lydytos v\xc4\x97lesniais laikais. Statulos i\xc5\xa1likim\xc4\x85 galima paai\xc5\xa1kinti tuo, kad v\xc4\x97lesniais laikais buvo manoma, kad joje vaizduojamas imperatorius Konstantinas I, pirmasis krik\xc5\xa1\xc4\x8dioni\xc5\xa1kasis Romos imperatorius. Originali statulos pastatymo vieta ne\xc5\xbeinoma, pati skulpt\xc5\xabra antikiniuose \xc5\xa1altiniuose neminima._NEWLINE_Statula pirm\xc4\x85kart pamin\xc4\x97ta X a., stovinti aik\xc5\xa1t\xc4\x97je prie\xc5\xa1ais Laterano \xc5\xa0v. Jono bazilik\xc4\x85. Bet gali b\xc5\xabti, kad ji ten stov\xc4\x97jo jau VIII a. pabaigoje, nes Karolis Didysis nor\xc4\x97jo sukurti aik\xc5\xa1t\xc4\x99 Achene pagal Laterano pavyzd\xc4\xaf ir atsigabeno raitelio statul\xc4\x85 i\xc5\xa1 Ravenos. 1538 m. statula, popie\xc5\xbeiaus Pauliaus III iniciatyva, buvo perkelta \xc4\xaf Kampidoljo aik\xc5\xa1t\xc4\x99, kurios nauj\xc4\x85 architekt\xc5\xabrin\xc4\xaf projekt\xc4\x85 paruo\xc5\xa1\xc4\x97 Mikeland\xc5\xbeelas. Statulos postament\xc4\x85 irgi suprojektavo Mikeland\xc5\xbeelas. 1981 m. nusta\xc4\x8dius ardant\xc4\xaf u\xc5\xbeter\xc5\xa1to Romos oro poveik\xc4\xaf statulai, ji buvo i\xc5\xa1kelta i\xc5\xa1 aik\xc5\xa1t\xc4\x97s ir restauruota iki 1989 m. Dabar yra gretimuose Kampidoljo aik\xc5\xa1tei Kapitolijaus muziej\xc5\xb3 Konservatori\xc5\xb3 r\xc5\xabmuose. 1997 m. Kampidoljo aik\xc5\xa1t\xc4\x97s centre buvo pastatyta statulos kopija._NEWLINE_Statula vaizduoja imperatori\xc5\xb3 kariniais r\xc5\xabbais, ta\xc4\x8diau jo sandalas yra civilinis, b\xc5\xabdingas senatoriams. Imperatoriaus barzda yra \xc5\xbeenkliai didesn\xc4\x97 nei kituose jo atvaizduose. Tikima, kad po arklio koja gal\xc4\x97jo b\xc5\xabti nugal\xc4\x97t\xc4\x85 prie\xc5\xa1\xc4\x85 vaizduojanti statula. I\xc5\xa1tiestoje rankoje imperatorius tikriausiai laik\xc4\x97 \xc5\xa1iuo metu ne\xc5\xbeinom\xc4\x85 objekt\xc4\x85. Specialios i\xc5\xa1kalimo technikos pagalba originali imperatoriaus statula buvo sukurta, kad spind\xc4\x97t\xc5\xb3 kaip auksin\xc4\x97. Statulos matmenys yra dvigubai didesni u\xc5\xbe nat\xc5\xabral\xc5\xb3 \xc5\xbemogaus (auk\xc5\xa1tis be postamento \xe2\x88\x92 424 cm). Statula \xc4\xaftakojo renesanso skulptorius. \xc4\xaetakos aprai\xc5\xa1kas galima \xc4\xaf\xc5\xbevelgti Donatelo statuloje \xe2\x80\x9eGattamelata\xe2\x80\x9c Padujoje ir Andrea del Verrocchio raito generolo Bartolomeo Colleoni statuloje Venecijoje.'